Az Európa-bajnokságon az A csoportba kerültek; a házigazda Franciaország, Románia és Svájc mellé. Első mérkőzésükön Svájctól szenvedtek 1–0-s vereséget. A találkozó érdekessége volt, hogy a svájci válogatottban több albán származású játékos is szerepelt. A legérdekesebb talán a testvérpár Granit Xhaka és Taulant Xhaka helyzete volt, előbbi a svájci, utóbbi az albán csapatban játszott. A Franciaország elleni mérkőzés egészen a 90. percig 0–0-ra állt, de ekkor Antoine Griezmann-nak sikerült betalálnia. A végig masszívan védekező albánok megtörtek és a 95. percben még egy gólt kaptak, így 2–0-ra elveszítették az összecsapást. Utolsó csoportmérkőzésükön sikerült megszerezniük a történelmi jelentőségű győzelmet. Armando Sadiku góljával 1–0-ra legyőzték Romániát és még volt remény a továbbjutásra, de mint utólag kiderült Albánia lett az egyik csoportharmadik, akinek búcsúznia kellett a tornától.